SPRÁVA O ÚČASTI VEREJNOSTI NA TVORBE PRÁVNYCH PREDPISOV


Zámer opätovne vyhlásiť chránený areál Malé Vážky bol dotknutým subjektom oznámený listom Okresného úradu Trnava zo dňa 5. februára 2024 podľa § 50 zákona č. 543/2002 Z. z. o ochrane prírody a krajiny v znení neskorších predpisov. Zámer bol tiež zverejnený na úradnej tabuli obce Červeník. 
Okresný úrad Trnava listom z 15. mája 2024 informoval Ministerstvo životného prostredia Slovenskej republiky o ukončení procesu a o tom, že k zámeru neboli vznesené žiadne pripomienky. Návrh nariadenia vlády Slovenskej republiky, ktorým sa vyhlasuje chránený areál Malé Vážky, bol zaradený do Plánu legislatívnych úloh vlády SR na rok 2025.
O zámere na zmenu ochrany chráneného areálu Malé Vážky informovala aj Štátna ochrana prírody Slovenskej republiky – Správa Chránenej krajinnej oblasti Malé Karpaty na svojom webovom sídle (https://chkomalekarpaty.sopsr.sk/1824-2/). 
Verejnosť bola o príprave návrhu nariadenia vlády Slovenskej republiky, ktorým sa vyhlasuje chránený areál Malé Vážky, informovaná aj prostredníctvom predbežnej informácie zverejnenej v termíne od 11. – 20. februára 2026 v informačnom systéme verejnej správy Slov-Lex  https://www.slov-lex.sk/elegislativa/legislativne-procesy/SK/PI/2026/30. 
Podľa čl. 10 ods. 3 legislatívnych pravidiel vlády Slovenskej republiky „Vyjadrenie k predbežnej informácii sa zasiela prostredníctvom portálu v lehote určenej predkladateľom.“ K predbežnej informácii neboli podané žiadne vyjadrenia.


